**INTEGRACIJA I INTEROPERABILNOST INFORMACIJA U KULTURNOJ (INDUSTRIJSKOJ) BAŠTINI : ZAJEDNIČKO I RAZLIČITO NA PRIMJERU VIRTUALNOG MUZEJA KARLOVAČKE INDUSTRIJE**

Goran Zlodi

Filozofski fakultetu u Zagrebu, Link2

gzlodi@ffzg.hr

Igor Čulig

Gradski muzej Karlovac

Postoji li segment baštine koji je gotovo nemoguće savladati uobičajenim muzejskim praksama kao što su prikupljanje, čuvanje i izlaganje? Premda vjerojatno postoji više takovih segmenata, autori ovog članka izdvojili bi jedan takav, a to je industrijska baština.

Na ovom se području usporedno odvijaju procesi mapiranja relevantnih pokretnih i nepokretnih kulturnih dobara, pa čak i nematerijalne baštine (znanja, vještine, procesi i sl). te njihovog dokumentiranja i prezentacije, kao i traženja pitanja na odgovora o njihovoj zaštiti i daljnjoj uporabi (primjerice prenamjene industrijskih zgrada u kontekstu urbanog razvoja), mogućnosti organiziranja zbirki i stvaranja konteksta za valorizaciju. Autori sugeriraju da je forma virtualnog muzeja zapravo idealan način da se prevladaju fizička ograničenja kao što su veličina predmeta i njihova brojnost te dislociranost ali također i da se prevladaju organizacijski problemi problema kao što su nepostojanje veza između različitih imatelja građe te, vrlo često, izostanaka stručnog diskursa koji bi usmjerio valorizaciju pa tako i kriterije muzejske (kulturne) aproprijacije konkretnih fizičkih objekata.

Ovako zahtjevan kontekst istraživanja, dokumentiranja i prezentacije iziskivao je, uz uobičajene metode obrade muzejske primarne i sekundarne dokumentacije, usvajanje postupaka bližih arhivističkom (opis na razini zbirke, opis stvaratelja i izrada pristupnica te bilježenje odnosa među stvarateljima građe i sl.) ili knjižničarskom pristupu (npr. višerazinska obrada građe). Informacijski sustav omogućuje praćenje i dokumentiranje istraživačkog procesa te stvaranje leksikona osoba, korporativnih tijela (tvornica, radionica, udruženja i sl.) te drugih s industrijskom baštinom vezanih entiteta i pojmova. Sustav omogućuje razmjenu zapisa primarne i sekundarne dokumentacije između institucija koje za obradu koriste M++ i S++ baze podataka što doprinosi cjelovitom sagledavanju ovog složenog baštinskog fenomena. Nadalje implementiran je i modul za kooperativni razvoj stručne terminologije u obliku mrežno dostupnog tezaurusa (vrste/nazivi predmeta, materijali, tehnike) s uspostavljenim poveznicama prema AAT (The Art & Architecture Thesaurus) i SHIC (Social History and Industrial Classification) terminima čime je podržana višejezičnost i interoperabilnost u globalnom kontekstu.

Petnaest  godina nakon što je u Karlovcu održan prvi hrvatski simpozij o industrijskoj baštini te skicirano područje stručnog odnosno kulturnog interesa, Gradski muzej Karlovac je pokrenuo Virtualni muzej karlovačke industrije (http://vmki.gmk.hr/) koji na svoj način rekapitulira uobičajene muzejske prakse. Provodi se odabir predmeta iz svih zbirki po kriteriju relevantnosti za područje industrijske baštine (što može, konkretno značiti priloge iz zbirke dizajna i ambalaže i zbirke industrijske baštine, ali i zbirki fotografija i razglednica te zbirke slikarstva). Osim toga već su u obradi i predmeti privatnih imatelja, a u tijeku je pregled relevantne građe jedne od djelatnih karlovačkih tvornica.